
RAPORT COMUN
asupra proiectului de Lege privind protecţia animalelor utilizate în scopuri ştiinţifice
 
 În conformitate cu prevederile art. 95 şi 115 din Regulamentul Camerei Deputaţilor, republicat,  Comisia pentru agricultură, silvicultură, industrie alimentară şi servicii specifice şi Comisia pentru învăţământ, ştiinţă şi sport au fost sesizate spre dezbatere în fond, în procedură de urgenţă, cu proiectul de Lege privind protecţia animalelor utilizate în scopuri ştiinţifice, transmis cu adresa  PLx. 83 din 25 februarie 2014.
Senatul în calitate de primă Cameră sesizată a adoptat proiectul de Lege în şedinţa din 24 februarie  2014.

La întocmirea raportului comun s-a avut în vedere avizul favorabil al Consiliului Legislativ  nr. 23/14.01.2014.
Proiectul de Lege are ca obiect de reglementare :

· Crearea cadrului legal unitar privind protecţia animalelor utilizate în scopuri ştiinţifice, ca urmare a necesităţii adaptării şi actualizării legislaţiei naţionale cu noile reglementări europene în acest domeniu, în contextul îndeplinirii angajamentelor ce-i revin României şi care derivă din calitatea sa de stat membru al Uniunii Europene, evitând, astfel, eventualele sancţiuni generate de nerespectarea legislaţiei europene, prin depăşirea termenului de transpunere a Directivei nr. 2010/63/UE a Parlamentului European şi a Consiliului din 22 septembrie 2010 privind protecţia animalelor utilizate în scopuri ştiinţifice, respectiv 10 noiembrie 2012, precum şi blocarea activităţii de cercetare ştiinţifică, contribuind în acelaşi timp la protecţia sănătăţii umane, a sănătăţii animalelor şi a mediului. 
Potrivit prevederilor art. 61 şi 63 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice au examinat proiectul de Lege, în şedinţa din 4 martie 2014, iar membrii Comisiei pentru învăţământ, ştiinţă, tineret şi sport, au dezbătut proiectul de Lege, de asemenea, în data de 4 martie 2014. 
Din totalul de 37 de membri ai Comisiei pentru agricultură, silvicultură, industrie alimentară şi servicii specifice au fost prezenţi la dezbatere 36 deputaţi.
Din totalul de 28 de membri ai Comisiei pentru învăţământ, ştiinţă şi sport  au fost prezenţi la dezbatere  20  deputaţi.
În conformitate cu prevederile art. 54 şi 55 din Regulamentul Camerei Deputaţilor, republicat, la dezbateri a participat la Comisia pentru agricultură, silvicultură, industrie alimentară şi servicii specifice ca invitat domnul -  Vladimir Alexandru Mănăstireanu                     - Preşedinte Autoritatea Naţională Sanitară Veterinară şi pentru Siguranţa Alimentelor,  iar la Comisia pentru învăţământ, ştiinţă şi sport domnii: András György Király – secretar de stat Ministerul Educaţiei Naţionale şi domnul Ioan Groza – director Ministerul Educaţiei Naţionale.
În urma examinării proiectului de Lege şi a opiniilor examinate, membrii celor două comisii au hotărât, în şedinţe separate, cu majoritate de voturi ( înregistrându-se 2 abţineri şi 1 vot împotrivă), adoptarea proiectului de Lege în forma prezentată de Senat.
În raport de obiectul şi conţinutul său, proiectul de Lege face parte din categoria legilor ordinare.

Conform prevederilor art. 76 alin.(2) din Constituţia României, republicată şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

